Romanovska ovca

thumb|desno|Romanovska ovca
**Romanovska ovca** je nastala u Rusiji sredinom 19. vijeka u dolini Volge u Jaroslavskoj oblasti. Ime je dobila po okrugu Romanovo-Borisoglebsk, okolina današnjeg grada Tutaev. Od samog starta je vršen odabir romanovskih ovaca prema plodnosti, pa je posljedica toga odabira do danas u svijetu da je romanovska ovca ubjedljivo najplodnija rasa ovaca.

## Plodnost
Prosječna plodnost romanovskih ovaca iznosi oko 260% po jagnjenju (dok uz odličnu ishranu iznosi i preko 400% ) što bi značilo da se od 100 ovaca dobija 260 do 400 jaganjaca u jednom jagnjenju. Ove ovce također imaju i izraženu policikličnost, što znači da se uz odgovarajuću ishranu mogu postići jagnjenja prirodnim putem na svega šest mjeseci. U jednoj godini se od jedne ovce kada se jagnje svakih 6 meseci dobija u prosjeku od četiri do šest jagnjadi, što je broj koji nijedna druga rasa ne može dati. Na taj način od jednog stada dobijemo od 120 do 180&nbsp;kg jagnjadi žive mjere ako uzmemo da je prosječna težina jagnjadi oko 30&nbsp;kg. Tu količinu jagnjećeg mesa po ovci prirodnim putem ne može dati nijedna druga rasa za isti period odgoja jagnjadi.

## Dimenzije
Ova ovca je skromnijih dimenzija (50 do 60&nbsp;kg) i samim tim troši manje hrane od ovaca koje teže od 70 do 100 kg. Grla ove rase su jako otporna, bez ikakvih posebnih zahtjeva prema ishrani i smještaju. Ova ovca je sitnije građe. Ovce dostižu kilažu od 50 do 60 kg, dok ovnovi dostižu od 70 do 90 kg. Imaju malu uglastu glavu sa zaobljenom lobanjom i kratkim ustima kao i repom koji iznosi od 10 do 15 cm. Visina grebena ovaca je od 60 do 62, a ovnova oko 64 ili 65 cm. Veoma su stabilne konstitucije, imaju kratke noge i veoma sitne kosti zbog kojih se lahko jagnje. Također, odmah po jagnjenju, novorođena jagnjad su veoma vitalna i počinju jesti već sa 5 do 7 dana, što je dosta ranije od jagnjadi drugih rasa. Jagnjad su na rođenju potpuno crne vune sa dozvoljenim bjelinama na glavi, nogama i vrhu repa. Bjeline po tijelu osim na navedenim dijelovima tijela nisu dozvoljene. Prosječna težina jaganjaca sa 90 dana iznosi 22-25 kg uz adekvatnu ishranu. Najbolji primjeri dostižu težinu od preko 30 kg za 90 dana. Vuna je gruba, ima sivu boju, zbog mješavine finih, bijelih vlakana. Također je puna i crnih osijastih vlakana. Ovnovi imaju grivu od dugih crnih osijastih vlakana oko vrata i na prednjem dijelu grudi. Prinos vune po ovci iznosi 1,4 - 1,6 kg, a kod ovnova 2 – 3&nbsp;kg. Noge, lice i uši kod životinja ove rase su obrasli kratkom crnom dlakom, a djelomično i bijelom zbog šara koje se javljaju. Kod ovaca ove rase dosta dobro je izražena sposobnost za proizvodnju mlijeka.

## Parenje i spolno sazrijevanje
Ovce se pare već poslije 30 dana po jagnjenju i po tome su jedinstvene u svijetu, dok npr. drugim rasama treba najmanje 42. dana. Romanovske ovce imaju nesto kraći period trudnoće od 138. do 143. dana, sve ovo utječe da se dobija jagnjenje svakih 6 mjeseci kod ovaca ove rase i njihovih potomaka. Ovce ove rase veoma rano spolno sazrijevaju. Mlada grla su spolno zrela za jedno 4-5. mjeseci. U priplod ženska grla se uglavnom puštaju sa sedam ili osam mjeseci, tako da se prvi put jagnje sa godinu dana i već u prvom jagnjenju prosječna plodnost je oko dva jagnjeta po ovci, jedinčad su rijetka a dešavaju se i trojke i četvorke kod elitnih grla koja su odlično hranjena. 
## Mlijeko
Kod ovaca ove rase dosta dobro je izražena sposobnost za proizvodnju mlijeka odličnog kvaliteta. Sa prosječnom proizvodnjom mlijeka od 150 do 200 litara u laktaciji, ova ovca bez problema othrani svoje leglo koje nekad broji i od 5 do 6 jagnjadi. U laktacionom periodu od 100 dana, ovce u prosjeku proizvedu od 100 do 150 litara mlijeka, a rekorderke proizvedu i po 200 litara mlijeka, pa i više. Zbog visoke plodnosti, relativno dobre proizvodnje mlijeka i velike vitalnosti, ovce ove rase su uvožene u različite krajeve balkanskih država, radi ukrštanja sa domaćim rasama ovaca, gdje su ostvareni različiti rezultati.

## Reference
Kategorija:Domaće životinje
Kategorija:Ovce
Kategorija:Papkari